SKRIFTLIG FORESPØRGSEL E-0637/01

af Theresa Villiers (PPE-DE) til Kommissionen

(6. marts 2001)

Om: EU-støtte til Yasser Arafat

1. Kan Kommissionen oplyse, om der er udbetalt EU-støtte direkte til Yasser Arafat i kontanter?

Kan Kommissionen i bekræftende fald oplyse:

- hvor store beløb der er udbetalt på denne måde

- hvor meget der er udbetalt

- hvornår disse betalinger blev foretaget

- om der er planer om fortsat at foretage betalinger på denne måde

- via hvilken budgetpost disse betalinger blev foretaget

- hvad de angivne formål med den pågældende budgetpost var

- hvilke forholdsregler Kommissionen har truffet for at sikre, at midlerne anvendes til de angivne formål

- om kontante betalinger er i strid med nogen regler, love, bestemmelser eller principper om god forvaltningsskik?

2. Kan Kommissionen i særdeleshed oplyse, om der er truffet en afgørelse om at udbetale Arafat mellem 20 og 30 mio. EUR om måneden, så længe krisen i Mellemøsten varer?

Svar afgivet på Kommissionens vegne af Christopher Patten

(15. maj 2001)

Kommissionen har aldrig ydet direkte finansiel støtte til hverken præsident Arafat eller den palæstinensiske befrielsesorganisation (PLO). Al fællesskabsstøtte til de palæstinensiske selvstyreområder kanaliseres gennem medlemsstaternes finansministerier og via internationalt samarbejde til den palæstinensiske selvstyremyndighed.

I september 1997 anmodede Rådet (generelle anliggender) Kommissionen om at oprette en revolverende fond for den palæstinensiske selvstyremyndighed med henblik på at afbøde de budgetmæssige virkninger af den israelske regerings eventuelle fastfrysning af månedlige overførsler af palæstinensiske afgiftsindtægter (moms og toldafgifter). Israel er forpligtet til at foretage disse overførsler i henhold til artikel VI i den israelsk-palæstinensiske protokol om økonomiske relationer (Paris-protokollen) fra 1994. Der blev i januar 1998 oprettet en fond på 25 mio. EUR under budgetpost 47-100 (MEDA). Retningslinjerne, for hvordan denne fond skal fungere, er indeholdt i en finansieringsaftale mellem Kommissionen og den palæstinensiske selvstyremyndigheds finansministerium. Endvidere er frigivelsen af midler underlagt betingelser, der har til formål at sikre, at midlerne anvendes korrekt, herunder konsolidering af udgifter og indtægter, kontrol med de løbende udgifter og vedtagelsen af et afbalanceret budget. At disse betingelser overholdes overvåges af IMF (Den Internationale Valutafund). Midler, der udbetales fra fonden, skal tilbagebetales, når Israel genoptager sine overførsler.

I oktober 2000 fastfrøs den israelske regering indtægtsoverførslerne til den palæstinensiske selvstyremyndighed. I overensstemmelse med forpligtelserne i ovennævnte instrument frigav Kommissionen den 7. november 2000 27,5 mio. EUR (25 EUR + renter) fra denne facilitet.

I lyset af den stadigt mere tilspidsede situation i de palæstinensiske selvstyreområder og den fortsatte israelske fastfrysning af indtægtsoverførslerne, besluttede Kommissionen den 13. december 2000 at oprette en ny særlig kontantfacilitet på 90 mio. EUR under budgetpost 47-100 (MEDA). En første tranche (30 mio. EUR) under det nye instrument, der er underlagt de samme regler som den første kontantfacilitet, kom til udbetaling den 23. januar 2001.

Siden december 2000 er situationen i marken forværret ligesom den palæstinensiske selvstyremyndigheds økonomiske og budgetmæssige situation, hvilket skyldes Israels lukning af de palæstinensiske selvstyreområder. Siden starten på krisen i oktober 2000 er den palæstinensiske økonomiske aktivitet faldet med 50 %, fattigdomsraten er steget fra 21 til 32 %, og arbejdsløsheden er på 38 %. Endvidere har Israels lukningspolitik og den finansielle krise i betydelig grad formindsket den palæstinensiske selvstyremyndigheds evne til at fungere som institution.

Under disse omstændigheder og med henblik på at opfylde den palæstinensiske selvstyremyndigheds behov på længere sigt, besluttede Kommissionen den 13. marts 2001 at konvertere det resterende beløb på maksimalt 60 mio. EUR under den særlige kontantfacilitet til direkte budgetstøtte. Denne beslutning er helt i overensstemmelse med konklusionerne fra Rådets (generelle anliggender) møde den 26. februar 2001, hvori det understregedes, hvor vigtigt det er, at EU spiller en fremtrædende rolle i en fælles international indsats med det formål at undgå et økonomisk og institutionelt sammenbrud i de palæstinensiske selvstyreområder og i fuldt omfang gøre brug af de disponible midler under den specielle kontantfacilitet, der er oprettet til dette formål.

Udbetalingen af denne budgetstøtte er afhængig af, at den palæstinensiske selvstyremyndighed vedtager et sparebudget, som nøje kontrolleres af IMF, og forpligter sig til at træffe forholdsregler bl.a. med henblik på korruptionsbekæmpelse og på at øge gennemsigtigheden og sikre bedre regeringsførelse. Udbetalingen af budgetstøtten vil ske inden for rammerne af en fælles indsats med alle internationale donorer under ledelse af ad hoc-kontaktudvalget.